文天祥
赠秘书王监丞
君不见秘书外监贺放翁，镜湖一曲高清风。
又不见太子师傅两疏氏，东门祖帐罗群公。
人生晚节良不易，颓波下下谁障东。
使人知有在我者，二三君子为有功。
我公金华山下住，赤松安期白云处。
风骨细瘦真神仙，急流勇退不肯顾。
我昔山中想风采，几回击节归田疏。
适来追陪水苍佩，亲见辞归白云路。
御笔擢公领蓬山，师表玉立东宫官。
两年苦口一去字，未许鸥鹭从公闲。
瑶池深深锁策府，玉皇宫阙侨其间。
暂分赤符管下界，半空云气常往还。
多少持麾辞上国，悠悠风尘见此客。
莫作寻常太守看，疏贺以来伟人物。
夜瞻婺女次舍中，一点光明射南极。
公归眠食重调护，世道尚凭公气力。